
Þingskjal x — x. mál.
Stjórnarfrumvarp. 
Frumvarp til laga
um breytingu á lögum um heilbrigðisþjónustu, og lögum um landlækni og lýðheilsu (niðurlagning hæfnisnefnda).

Frá heilbrigðisráðherra. 


I. kafli
Breyting á lögum um heilbrigðisþjónustu, nr. 40/2007.
1. gr.
2. mgr. 9. gr. fellur brott.

2. gr.
36.-37. gr. falla brott, ásamt fyrirsögnum.

II. kafli
Breyting á lögum um landlækni og lýðheilsu, heilbrigðisþjónustu, nr. 41/2007.
3. gr.
Orðin „að fengnu mati nefndar skv. 9. gr. laga um heilbrigðisþjónustu“ í 1. mgr. 2. gr. laganna falla brott. 

4. gr.
Lög þessi öðlast þegar gildi.


Greinargerð.

1. Inngangur. 
Frumvarpið er samið í heilbrigðisráðuneytinu. Lagðar eru til breytingar á 
lögum um heilbrigðisþjónustu, nr. 40/2007 og lögum um landlækni og lýðheilsu, nr. 41/2007. Með frumvarpinu er lagt til að fastar hæfnisnefndir, sem falið hefur verið að meta hæfni umsækjenda um stöður stjórnenda og millistjórnenda á málefnasviði heilbrigðisráðuneytis, verði lagðar niður.

2. Tilefni og nauðsyn lagasetningar. 
Í núgildandi fjármálaáætlun ríkisstjórnarinnar er lögð áhersla á að draga úr útgjöldum í rekstri ríkisins m.a. með því að draga úr yfirbyggingu til að ná fram hagræðingu og stuðla að betri nýtingu fjármuna. Liður í því verkefni er fækkun stjórnsýslunefnda, stjórna og ráða í því skyni að ná fram frekari skilvirkni í opinberum rekstri.
Með frumvarpi þessu er lagt til að föstum, lögbundnum hæfnisnefndum, sem falið hefur verið að leggja mat á hæfni umsækjenda um stöður stjórnenda og millistjórnenda á málefnasviði heilbrigðisráðuneytisins verði fækkað, til að auka skilvirkni og hagræðingu og tryggja aukið gagnsæi við ráðningu æðstu stjórnenda stofnana. 

3. Meginefni frumvarpsins. 
Frumvarpið skiptist efnislega í tvo kafla þar sem lagðar eru til breytingar á lögum um heilbrigðisþjónustu annars vegar og lögum, um landlækni og lýðheilsu hins vegar. 
Í lögum um heilbrigðisþjónustu er kveðið á um skipan og hlutverk þriggja nefnda sem falið hefur verið að meta faglega hæfni umsækjenda um stöður framkvæmdastjóra lækninga og stjórnenda lækninga, framkvæmdastjóra hjúkrunar og forstjóra heilbrigðisstofnana. Annars vegar er um að ræða nefndir sem falið hefur verið að leggja mat á faglega hæfni millistjórnenda á heilbrigðisstofnunum, þ.e. framkvæmdastjóra og stjórnenda lækninga og framkvæmdastjóra hjúkrunar. Hins vegar er um að ræða nefnd sem falið hefur verið samkvæmt ákvæðum laganna að leggja faglegt mat á hæfni umsækjenda um stöður forstjóra heilbrigðisstofnana og gildir það jafnframt um embætti landlæknis, sbr. 1. mgr. 2. gr. laga nr. 41/2007, um landlækni og lýðheilsu. Þar er kveðið á um að ráðherra skipi landlækni til fimm ára í senn að fengnu mati nefndar skv. 9. gr. laga um heilbrigðisþjónustu. Í frumvarpinu er lagt til að framangreindar nefndir verði lagðar niður.
Í 5. gr. laga um réttindi og skyldur starfsmanna ríkisins, nr. 70/1996, er kveðið á um að ráðherra skipi forstöðumann stofnunar og eftir atvikum aðra embættismenn er við hana starfa, en að forstöðumaður ráði í önnur störf hjá henni. Í greinargerð sem fylgdi frumvarpi því sem varð að lögum nr. 70/1996 segir að ákvæðinu sé ætlað að auka sjálfstæði forstöðumanna eins og markvisst hafi verið stefnt að með frumvarpinu. Til að tryggja að forstöðumenn heilbrigðisstofnana njóti sjálfræðis við val á aðferðum við ráðningu millistjórnenda hjá þeirri stofnun sem þeir stýra, og til að gæta samræmis við framkvæmd annarra ríkisstofnana, er því lagt til í frumvarpinu að horfið verði frá því lögbundna fyrirkomulagi að ráðherraskipaðar hæfnisnefndir meti störf faglegra stjórnenda lækninga og hjúkrunar. Eftir sem áður getur forstjóri skipað slíka hæfnisnefnd sérstaklega ef hann telur tilefni til. 
Þá er jafnframt lagt til að horfið verði frá því fyrirkomulagi að lögbundnar, fastar hæfnisnefndir meti hæfni umsækjenda um stöður forstöðumanna heilbrigðisstofnana og embætti landlæknis. Í þeirri nefnd sitja nefndarmenn sem skipaðir eru til fjögurra ára í senn, en það fyrirkomulag hefur þótt skjóta skökku við. Með 8. gr. laga nr. 130/2016 var bætt við ákvæði við lög nr. 70/1996, þess efnis, að hlutaðeigandi ráðherra eða stjórn, geti falið sérstakri hæfnisnefnd þriggja manna, að meta hæfni umsækjenda um störf forstöðumanns og væri niðurstaða hennar ráðgefandi, sbr. 39. gr. b laganna. Með umræddum lagabreytingum hefur því verið komið á fót almennu fyrirkomulagi hæfnisnefnda við skipun í embætti forstöðumanna ríkisstofnana og því er ekki lengur þörf fyrir sérstakt ákvæði þess efnis í lögum um heilbrigðisþjónustu.

4. Samræmi við stjórnarskrá og alþjóðlegar skuldbindingar. 
Með frumvarpinu eru lagðar til breytingar á fyrirkomulagi fastra, lögbundinna hæfnisnefnda í því skyni að samræma framkvæmd ráðninga stjórnenda og millistjórnenda á málefnasviði heilbrigðisráðuneytisins við það fyrirkomulag sem kveðið er á um í lögum um réttindi og skyldur starfsmanna ríkisins. Þá er tilgangurinn jafnframt að auka frjálsræði forstöðumanna heilbrigðisstofnana um val á aðferðum við ráðningu millistjórnenda.
Efni frumvarpsins gefur ekki tilefni til að ætla að tillögur þess stangist á við stjórnarskrá eða alþjóðlegar skuldbindingar. 

5. Samráð. 
Ákvæði frumvarpsins snerta fyrst og fremst nefndarmenn þeirra lögbundnu hæfnisnefnda sem frumvarpið gerir ráð fyrir að verði lagðar niður sem og forstöðumenn heilbrigðisstofnana. Nefndarmönnum umræddra nefnda ásamt forstöðumönnum heilbrigðisstofnana var því tilkynnt sérstaklega um fyrirhugaða lagasetningu.
Áform um lagasetningu voru til umsagnar í samráðsgátt stjórnvalda frá 6. ágúst til 3. september 2024 (mál nr. S-153/2024). Þá voru drög að frumvarpinu birt í samráðsgátt stjórnvalda (mál nr. S-xx) frá 3. september 2024 til 17. september 2024. Helstu hagsmunaaðilum var gert viðvart um samráðsferlið.

6. Mat á áhrifum. 
Verði frumvarpið samþykkt má gera ráð fyrir jákvæðum fjárhagslegum áhrifum á ríkissjóð, með fækkun fastra, lögbundinna hæfnisnefnda. 
Þá er frumvarpið til þess fallið að einfalda og samræma framkvæmd ráðninga stjórnenda og millistjórnenda á málefnasviði heilbrigðisráðuneytis við þá framkvæmd sem kveðið er á um í lögum um réttindi og skyldur starfsmanna ríkisins. 
Gefur efni frumvarpsins ekki tilefni til að ætla að það stuðli að mismunun á grundvelli kyns eða hafi misjöfn áhrif á stöðu kynja.

Um einstakar greinar frumvarpsins.
Um 1. gr.
Í 1. gr. er lagt til að ákvæði 2. mgr. 9. gr. laga um heilbrigðisþjónustu falli brott, sem felur í sér að ekki verði lengur kveðið á um að ráðherra skipi fasta nefnd, til fjögurra ára í senn, til að meta hæfni umsækjenda um stöður forstjóra heilbrigðisstofnana.

Um 2. gr.
Í 2. gr. er lagt til að ákvæði 36. og 37. gr. laga um heilbrigðisþjónustu falli brott, sem felur í sér að ekki verði lengur kveðið á um að ráðherra skipi annars vegar fasta stöðunefnd lækna til þriggja ára og hins vegar stöðunefnd framkvæmdastjóra hjúkrunar, til þriggja ára í senn. 

Um 3. gr.
Með vísan til þess að í 1. gr. er lagt til að ákvæði 2. mgr. 9. gr. laga um heilbrigðisþjónustu falli brott, er lagt til að vísun laga um landlækni og lýðheilsu í það ákvæði falli brott sömuleiðis. 

Um 4. gr.
Greinin þarfnast ekki nánari skýringa. 

